 **Ministerul Mediului**

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistrița-Năsăud** |

**DECIZIA ETAPEI DE ÎNCADRARE - proiect**

**29 NOIEMBRIE 2017**

Ca urmare a solicitării de emitere a acordului de mediu adresată de ORAȘUL SÎNGEORZ BĂI cu sediul în orașul Sîngeorz Băi, str. Izvoarelor, nr. 2, înregistrată la Agenţia pentru Protecţia Mediului Bistriţa-Năsăud cu nr. 9530/29.08.2016, ultima completare înregistrată sub nr. 13317/24.11.2017, în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de 29.11.2017, că proiectul PNDR-Modernizarea infrastructurii rutiere forestiere, în orașul Sîngeorz Băi, județul Bistriţa-Năsăud, amplasat în orașul Sîngeorz Băi, Ridurile Cormaia și Cormaița, extravilan, judeţul Bistriţa-Năsăud, **nu se supune evaluării impactului asupra mediului şi se supune evaluării adecvate**.

Justificarea prezentei decizii:

 ***I. Motivele care au stat la baza luării deciziei etapei de încadrare în procedura de evaluare a impactului asupra mediului*** *sunt următoarele:*

*a) - proiectul propus intră sub incidenţa H.G. nr. 445/2009 privind evaluarea impactului anumitor proiecte publice şi private asupra mediului, fiind încadrat în Anexa 2, la punctul 10, lit. e): “construcţia drumurilor, porturilor şi instalaţiilor portuare, inclusiv a porturilor de pescuit, altele decât cele prevăzute în anexa nr. 1” și în Anexa 2 punctul 13, lit. a): "orice modificare sau extindere, altele decât cele prevăzute la pct. 22 din anexa 1, ale proiectelor prevăzute în anexa 1 sau în prezenta anexă executate sau în curs de a fi executate";*

*b) - lungimea totală a tronsonului de drum forestier propus modernizării este de 10,899 km;*

|  |  |
| --- | --- |
| *Drum forestier Cormaia* | *2,852* |
| *Drum forestier Izvorul Pietrelor* | *1,200* |
| *Drum forestier Valea Vinului* | *0,600* |
| *Drum forestier Porcăreț* | *1,785* |
| *Drum forestier Valea Pleșii* | *2,480* |
| *Drum forestier Tătar* | *1,477* |
| *Drum fores Drum forestier Valea Măgurii* | *0,505*  |

*- în prezent, îmbrăcămintea actuală este din pământ, având unele zone cu material pietros, într-o stare accentuată de degradare;*

*Situația proiectată:*

*- carosabil de 2,75-4,00 m lățime cu stații de încrucișare și de întoarcere; acostamente 0,375-0,50 m pe o singură parte a drumului sau pe ambele părți;*

*- sistemul rutier:*

* *Pentru drumurile forestiere: Cormaia, Izvorul Pietrelor, Valea Vinului, Porcăreț, Tătar, Valea Măgurii și Valea Pleșii între km 1+220-2+500:*

*• umplutură din materiale locale negelive de grosime variabilă*

*• 20 cm strat piatră brută*

*• 10 cm strat de uzură piatră spartă poligranulară (0-70 mm).*

* *Pentru Drum forestier Valea Pleșii, între km 0+000-1+220:*

*• scarificare, reprofilare și cilindrare pietruire existentă 15-20 cm*

*• 15 cm (aport) strat de bază din piatră spartă poligranulară (0-70 mm)*

*• 6 cm strat legatură BAD20*

*• 4 cm strat uzură BA16*

*- se va supralărgi partea carosabilă în curbe;*

*- apele pluviale vor fi colectate în șanțuri triunghiulare pereate și rigole de acostament din beton și prin intermediul văilor și canalelor existente, apoi vor fi transportate către emisarul principal, râul Someșul Mare;*

*- poduri și podețe: pentru asigurarea continuității scurgerii apelor podețele existente se vor decolmata, cele subdimensionate se vor înlocui și acolo unde apa stagnează pe platforma drumului se vor amplasa podețe tubulare noi, precum și podețe dalate monolite; se vor realiza 3 poduri noi pe grinzi prefabricate având deschiderea de 9.5 m și lățimea părții carosabile de 7.00 m, în locul podurilor existente;*

*- drumurile laterale se vor împietrui pe o lungime de 20 m de la intersecție și li se vor amenaja șanțurile pe aceasta lungime;*

*- consolidări: pe sectoarele având versanții instabili sau pe zonele unde drumul are taluz expus văilor adiacente, s-au prevăzut lucrări de aparare și susținere din materiale locale;*

*c) proiectul nu are efect cumulativ cu alte proiecte din zonă;*

*d) se utilizează resurse naturale regenerabile;*

*e) la faza de realizare a proiectului rezultă deşeuri de construcţie, deșeuri de tip menajer şi asimilate, iar după punerea în funcţiune rezultă deşeuri de tip menajer;*

 *Deşeurile rezultate, atât în etapa de realizare a investiţiei cât şi în perioada de funcţionare a obiectivului, se vor colecta selectiv şi vor fi preluate de firme autorizate.*

 *Deşeurile menajere vor fi transportate şi depozitate prin relaţie contractuală cu operatorul de salubritate.*

*f) nu se utilizează substanţe periculoase sau tehnologii care să inducă risc de accidente;*

*g) prin respectarea măsurilor preventive şi de protecţie a factorilor de mediu propuse, probabilitatea impactului asupra factorilor de mediu este redusă;*

*h) din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus;*

*i) anunţul solicitării a fost mediatizat prin afişare la sediul Primăriei orașului Sîngeorz Băi, prin publicare în presa locală şi afişare pe site-ul şi la sediul A.P.M. Bistriţa-Năsăud. Nu s-au înregistrat observaţii/contestaţii/comentarii din partea publicului interesat.*

***II. Motivele care au stat la baza luării deciziei etapei de încadrare în procedura de evaluare adecvată*** *sunt următoarele:*

*a) proiectul propus intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare, amplasamentul acestuia fiind situat* ***parţial în Parcul Naţional Munţii Rodnei şi în siturile Natura 2000 ROSCI0125 şi ROSPA0085 Munţii Rodnei,*** *astfel:*

 *- drumurile forestiere Tr. Cormaia, Tr. Izvorul Pietrelor şi Tr. Valea Vinului sunt amplasate parțial în Parcul Naţional Munţii Rodnei şi în siturile Natura 2000 ROSCI0125 şi ROSPA0085 Munţii Rodnei*

 *- restul drumurilor forestiere, respectiv drumurile forestiere Tr. Porcăreț, Tr. Valea Pleşii (cu asfaltare), Tr. Valea Măgurii (drum nou) şi Tr. Tătar nu se află în arie naturală protejată;*

*b) - proiectul prevede modernizarea a 7 drumuri forestiere care pot să ducă la modificări fizice în cele două arii protejate de interes comunitar, precum şi în Parcul Naţional Munţii Rodnei: înfiinţarea de zone de încrucişare, lucrări la acostamente, şanţuri triunghiulare pereate, podeţe nou proiectate cu camere de cădere, amenajări ale albiei amonte şi aval de acestea, realizarea apărărilor de mal din anrocamente, montarea de parapeţi de tip semi greu, amenajare de torenți, amenajarea drumurilor laterale (pe 20 ml) etc.;*

 *- în zona de implementare a proiectului există* ***habitate naturale*** *şi/sau* ***specii sălbatice de interes comunitar*** *şi* ***de interes naţional****, ce pot fi afectate de implementarea proiectului;*

 *- proiectul poate afecta direct sau indirect zonele de hrănire/reproducere/migraţiune a speciilor de interes comunitar şi naţional pentru care au fost declarate ariile protejate;*

 *- proiectul are influenţă directă asupra ariilor/ariei naturale protejate de interes comunitar, prin emisii în aer, perturbarea prin zgomot sau lumina, etc.;*

 *- proiectul propus ar putea provoca o deteriorare semnificativă unor habitate naturale de interes comunitar şi ar putea duce la o izolare reproductivă a unei specii de interes comunitar sau a speciilor tipice care intra în compoziţia unui habitat de interes comunitar;*

*- din analiza listei de control pentru etapa de încadrare pe evaluare adecvată, finalizată în ședința Comisiei de analiză Tehnică, rezultă un impact semnificativ asupra* ***siturilor Natura 2000 ROSCI0125 şi ROSPA0085 Munţii Rodnei;***

*- a obținut avizul nr. 1026/20.11.2017 emis de Administrația PNMR.*

***III. Proiectul propus necesită efectuarea evaluării adecvate prin elaborarea studiului de evaluare adecvată care va respecta prevederile Ordinului MMP 19/2010*** *pentru aprobarea Ghidului metodologic privind evaluarea adecvată a efectelor potenţiale ale planurilor sau proiectelor asupra ariilor naturale protejate de interes comunitar****.***

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

 Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de H.G. nr. 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

 Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odată cu decizia etapei de încadrare.

 Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc condițiile cerute de legislația în vigoare, considerându-se că acestea sunt vătămate într-un drept al lor sau într-un interes legitim.

 Soluţionarea cererii se face potrivit dispoziţiilor Legii nr. 554/2004, cu modificările ulterioare.

 Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

 Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

**Procedura administrativă prealabilă este gratuită**.

 DIRECTOR EXECUTIV, ŞEF SERVICIU

 AVIZE, ACORDURI, AUTORIZAȚII,

biolog-chimist Sever Ioan ROMAN

 ing. Marinela Suciu

 ÎNTOCMIT,

 chim. Mariana Gal